Diari Oficial de la Generalitat Valenciana


Sumari del DOGV 4138, del 29-11-2001 (2001/11837)

LLEI 8/2001, de 26 de novembre, de Creació de l'Agència Valenciana de l'Energia.
--------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/l/2001/11/26/8**

### Versions

 01/01/2012 - Actualitat  Text inicial: 29/11/2001 - 31/12/2011 

### Dades del document

Número de DOGV
:   4138

Data del DOGV
:   29-11-2001

Secció del DOGV
:   I. DISPOSICIONS GENERALS

Número del document
:   2001/11902


Data del document
:   26-11-2001

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * Agència Valenciana de L'Energia
    * reglament intern
    * indústria energètica
    * institució pública
    * política energètica
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 01.01.2012 - 22.10.2012**

 

**Llei 8/2001, de 26 de novembre, de Creació de l'Agència Valenciana de l'Energia.******[1]********[2]****

 

**[(DOGV núm. 4138 de 29.11.2001)](http://www.dogv.gva.es/datos/2001/11/29/pdf/2001_11430.pdf) Ref. 4789/2001**

 

 

PREÀMBUL

 

La important dependència energètica de l'exterior, en no posseir cap font d'energia convencional al territori de la Comunitat Valenciana, i ser, per tant, les úniques autóctones i disponibles les renovables, situa la Comunitat Valenciana en una posició desfavorable davant el seu entorn immediat i económic, les taxes de cobertura del qual són molt superiors tant en el marc estatal com europeu.

El desenvolupament sostenible obliga a una política de creixement sense perjudicar l'entorn, que, en termes energètics, es tradueix en la utilització d'energies més netes, reducció dels consums i promoció de l'ús d'energies no contaminants.

La globalització de l'economia obliga la de la Comunitat Valenciana a ser més competitiva, per la via de reducció de costos, mitjançant l'eficiència energètica, o bé reduint la dependència del petroli i els seus impactes económics, és a dir, diversificant les fonts de subministrament.

Els compromisos internacionals per evitar la deterioració de l'entorn, del qual l'ús d'energia és part important, obliguen a utilitzar-la de manera eficient i reduir el seu consum mitjançant estalvis, aplicant tècniques ja existents i impulsant el desenvolupament de noves tecnologies que reduïsquen els consums específics. En alguns casos les inversions necessàries per iniciar-les necessiten suport económic -rendibilitat risc.

El teixit industrial i altres sectors económics de la Comunitat Valenciana, formats fonamentalment per pimes, no sempre disposen dels tècnics adequats i formats en matèries alienes a l'especificitat de la indústria com és l'energia, i necessiten un assessorament tècnic per aconseguir un subministrament óptim, realitzar una bona gestió energètica i minimitzar-ne el consum. El manteniment i la millora d'aquesta situació requereix una formació tècnica que permeta que la utilització de l'energia siga óptima en cada moment. El sector consultoria tindria un nou camp d'actuació promogut per la introducció de noves àrees tecnológiques requerides per la promoció realitzada.

La contínua evolució tecnológica que es produeix a l'entorn no és aliena a l'àmbit energètic, i els sectors económics de la Comunitat Valenciana han de transferir les innovacions própies i adquirir les alienes, realitzant un intercanvi el més ampli possible amb les xarxes europees, per a la qual cosa cal un contacte continu amb els entorns energètics de l'exterior.

La liberalització dels mercats energètics, amb la dispersió consegüent de l'oferta, fa necessari estar en una actualització contínua, no sempre possible, que requereix un assessorament adequat dirigit a tots els agents que intervenen en matèria energètica.

El fort creixement dels consums en determinats sectors fa necessària una sensibilització i conscienciació en àmplies capes de la societat per pal·liar aquests increments sense minva del confort.

Les energies renovables constitueixen en aquest moment el més gran desafiament per a la Comunitat Valenciana, ja que el seu desenvolupament i la seua implantació portaran al compliment dels objectius de disminució del dèficit, ús d'altres energies diferents del petroli i una notable millora del medi ambient.

No es pot oblidar que totes aquestes accions van acompanyades d'una activitat económica i tecnológica que ajuda el desenvolupament económic i social creant empreses i llocs de treball en sectors de gran futur.

En aquest context, la present llei estableix el marc d'actuació de la Generalitat Valenciana en matèria de política energètica.

La gestió de les actuacions, la planificació, el seguiment i, en fi, la implantació i el desenvolupament d'una política energètica per a la Comunitat Valenciana requereixen un instrument que servisca per aconseguir aquests objectius necessaris per a la societat.

Per aixó, la llei crea l'Agència Valenciana de l'Energia i la configura com una entitat de dret públic sotmesa al dret privat, la qual, formant part del sector públic autonómic, amb personalitat jurídica i patrimoni propis i plena capacitat per al compliment dels seus fins, queda adscrita a la Conselleria que ostente les competències en matèria d'energia.

 

 

CAPÍTOL I. Disposicions generals

 

**Article 1. Naturalesa**

1. Es crea l'Agència Valenciana de l'Energia com a entitat de dret públic sotmesa al dret privat, de les previstes en l'article 5.2 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Govern Valencià.

2. L'Agència Valenciana de l'Energia, amb personalitat jurídica i patrimoni propis i plena capacitat d'actuar per al compliment dels seus fins, queda adscrita a la conselleria que ostente les competències en matèria d'energia.

 

**Article 2. Règim jurídic**

1. L'Agència Valenciana de l'Energia es regirà pel que estableixen aquesta llei, el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Govern Valencià, el reglament de funcionament que s'aprove a aquest efecte, el dret privat i la resta de l'ordenament jurídic. 

2. En l'exercici de les potestats administratives que tinga atribuïdes, l'Agència ajustarà la seua activitat a les normes de dret públic, en especial a la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, i disposicions de desplegament, i també a la resta de normes aplicables a l'acompliment de les seues funcions.

3. La contractació de l'Agència es regirà pel que estableix la legislació vigent sobre contractes de les administracions públiques.

 

**Article 3. Fins i funcions**

1. L'Agència Valenciana de l'Energia té com a finalitat el desenvolupament d'actuacions en la política energètica en l'àmbit de la Comunitat Valenciana, d'acord amb les directrius generals del govern valencià i en el marc de la política energètica comuna de la Unió Europea, i també la coordinació amb les distintes conselleries en aquesta matèria. Vetllarà per l'adequada ordenació i planificació energètica amb criteris de diversificació, eficiència, estalvi energètic, respecte mediambiental i d'ordenació del territori, en coordinació amb les administracions locals. Tindrà a càrrec seu l'impuls i la realització de les iniciatives i dels programes d'activitats per a la investigació, l'estudi i el suport de les actuacions tecnológiques energètiques, la millora de l'estalvi i l'eficiència energètica, el foment de l'ús racional de l'energia i la promoció de les energies renovables i de la qualitat del subministrament de l'energia elèctrica, tot integrant la protecció del medi ambient.

2. Són funcions própies de l'Agència Valenciana de l'Energia les següents: ****[3]****

a) Analitzar, proposar i executar, si és el cas, les mesures necessàries per a l'obtenció del nivell idoni de conservació, estalvi i diversificació energètica en tots els sectors empresarials, i les mesures necessàries per a obtindre polítiques sectorials eficaces, fomentar la utilització de noves tecnologies i fonts renovables d'energia en equips i processos, així com la racionalització del consum, l’augment de l’eficiència energètica i la reducció dels costos energètics.

b) Tramitar i gestionar ajudes i incentius financers per a fins de conservació, estalvi, diversificació, desenvolupament energètic i energies renovables establits per la conselleria que exercisca les competències en matèria d'energia, així com analitzar, gestionar i promoure l'aplicació de programes d'ajudes convocats per la Unió Europea en el sector energètic.

c) Realització de qualsevol tipus d'activitats destinades a la promoció de la utilització racional de l'energia, així com d'assessorament en matèria energètica i d'intercanvi de coneixements i tecnologies amb altres països.

d) Analitzar, proposar i promoure, si és el cas, les infraestructures energètiques necessàries per a complir els objectius de subministrament en tot el territori de la Comunitat Valenciana, tant en fonts d'energia com en la seua qualitat, aplicant-hi polítiques actives de gestió de la demanda energètica.

e) Fomentar la mobilitat sostenible mitjançant la promoció i difusió de mesures estratègiques que permeten un canvi modal cap a modes de transport menys consumidors d'energia, la promoció de l'ús eficient dels mitjans de transport a través de sistemes tecnológics i tècniques de conducció que optimitzen la gestió energètica del transport i el foment de mesures tendents a la introducció de vehicles més eficients en les flotes de transport i en el parc de vehicles de la Comunitat Valenciana.

f) Participar en programes d'àmbit internacional en col·laboració amb altres països de la Unió Europea.

g) Representar la Comunitat Valenciana en els diferents órgans regionals, nacionals o internacionals relacionats amb temes energètics en qualsevol dels seus aspectes que li siguen encarregats per la conselleria que exercisca les competències en matèria d'energia.

h) Realitzar totes les funcions i activitats que, de forma genèrica, estiguen relacionades amb les assenyalades en els apartats anteriors.

3. Per al compliment de les seues funcions, l'Agència Valenciana de l'Energia podrà:

a) Promoure l'establiment de vies de finançament amb l'Institut Valencià de Finances i també amb altres institucions públiques o privades. A aquest efecte podrà formalitzar els oportuns convenis o acords de cooperació i, en general, realitzar qualsevol altre tipus d'activitat económica o financera sense més limitació que alló que s'ha disposat al text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Govern Valencià, les lleis de pressupostos i la resta de disposicions que en aquesta matèria hi siguen d'aplicació.

b) Constituir o participar en societats mercantils i entitats sense ànim de lucre, tant si són públiques com privades, l'objecte de les quals estiga relacionat amb els fins de l'Agència. Així mateix, participar en operacions de capital risc i en la creació de societats d'aquesta naturalesa, mitjançant la subscripció d'accions o participacions representatives de capital social.

c) Concedir subvencions corrents i de capital, en els termes i amb els requisits previstos en la normativa d'aplicació.

d) Col·laborar amb les diferents administracions, especialment en l'àmbit local, per a afavorir l'adopció de mesures d'estalvi i de racionalització en la producció i el consum de l'energia.

e) Realitzar qualsevol altra activitat que ajude l'Agència Valenciana de l'Energia a assolir els objectius que hi corresponen.

4. Les diferents administracions i entitats públiques podran delegar o encomanar a l'Agència Valenciana de l'Energia, en l'àmbit de les seues atribucions, la gestió de l'exercici de determinades competències, de conformitat amb alló que s'ha establert en la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú. 

 

 

CAPÍTOL II. Òrgans rectors

 

**Article 4. Òrgans**

1. Els órgans rectors de l'Agència Valenciana de l'Energia són el president, el Comité de Direcció i el director.

2. Així mateix, l'Agència Valenciana de l'Energia disposarà de l'orientació i l'assistència d'un Consell Assessor.

 

**Article 5. El president**

1. El president de l'Agència Valenciana de l'Energia, que ho serà al seu torn del Comité de Direcció i del Consell Assessor, serà, amb caràcter nat, el conseller que ostente les competències en matèria d'energia.

2. Corresponen al president les següents atribucions:

a) Tenir la superior representació de l'Agència en totes les relacions d'aquesta amb entitats públiques i privades i exercir-ne l'alta direcció i el govern.

b) Convocar, ordenar les convocatóries, presidir i moderar les sessions del Comité de Direcció i del Consell Assessor i dirimir, si és el cas, els empats amb vot de qualitat.

c) Autoritzar amb la seua firma, juntament amb la del secretari, les actes de les sessions del Comité de Direcció i del Consell Assessor i certificar els punts o els acords continguts en aquestes.

d) Coordinar les línies generals de funcionament de l'Agència.

e) Qualsevol altra que s'hi atribuïsca reglamentàriament, excepte les reservades al Comité de Direcció.

f) En general i de manera àmplia, totes aquelles que procuren el millor desenvolupament dels fins de l'Agència.

3. El president podrà delegar, amb caràcter permanent o temporal, determinades funcions en el vicepresident del Comité de Direcció o en el director.

4. Correspondrà al president l'exercici de les potestats administratives atribuïdes a l'Agència. 

 

**Article 6. El Comité de Direcció**

1. El Comité de Direcció és l'órgan col·legiat de govern i de control de l'Agència. La seua composició es determinarà reglamentàriament. ****[4]****

2. Al Comité de Direcció correspon exercir, sense més limitacions que les establertes en les lleis i sense perjudici de les atribucions del seu president, totes les facultats i els poders, en general, que siguen necessaris per al compliment dels seus fins i, en particular, els següents:

a) Definir les línies generals, els programes d'actuació i ajudes de l'Agència d'acord amb les directrius de la conselleria que ostente les competències en matèria d'energia.

b) Aprovar el pla anual d'activitats de l'Agència, a proposta del director de l'Agència.

c) Aprovar i elevar a la conselleria que ostente les competències en matèria d'energia l'avantprojecte de pressupost anual de l'Agència.

d) Aprovar els estats d'execució del pressupost, la memória i els comptes anuals.

e) Aprovar la plantilla, l'organització funcional i el règim de retribució de tot el personal de l'entitat.

f) Totes aquelles que s'hi atribuïsquen reglamentàriament per al compliment dels fins i els programes de l'Agència.

3. El Comité de Direcció podrà delegar, amb caràcter permanent o temporal, determinades funcions en el president, el vicepresident i el director. Així mateix, podrà conferir apoderaments especials per a casos concrets sense limitació de persones.

4. El nomenament i la separació dels vocals de designació del Comitè de Direcció, serà realitzat pel conseller competent en matèria energètica, a proposta del Consell Assessor, seguint criteris de pluralitat i amb representació de sectors de distinta naturalesa.

5. El Comitè de Direcció realitzarà sessions ordinàries, si més no, una vegada cada sis mesos.

 

**Article 7. El director**

1. El director de l'Agència Valenciana de l'Energia serà nomenat i, si és el cas, separat, per decret del Govern Valencià, a proposta del conseller que ostente les competències en matèria d'energia.

2. Són atribucions del director les següents:

a) Dirigir l'Agència i el personal d'aquesta.

b) Executar els acords del Comité de Direcció.

c) Elaborar el pla anual d'activitats, l'avantprojecte de pressupostos de l'Agència, la memória, el balanç i el compte de pèrdues i guanys a fi d'elevar-los al Comité de Direcció per a la seua aprovació.

d) La gestió económica i financera i el control tècnic i administratiu dels serveis.

e) Les que expressament s'hi atribuïsquen reglamentàriament o hi deleguen els órgans de govern de l'Agència.

3. En cas de vacant, absència, dimissió o malaltia del director, el president de l'Agència nomenarà una persona que el substituirà en el càrrec.

 

**Article 8. El Consell Assessor**

1. El Consell Assessor és l'órgan de caràcter consultiu, d'assessorament i debat els fins del qual s'emmarquen en la consecució dels objectius assignats a l'Agència.

2. Corresponen al Consell Assessor les funcions següents:

a) Assessorar i informar el Comité de Direcció en totes aquelles qüestions relacionades amb els fins assignats a l'Agència.

b) Proposar tots els acords i les disposicions que siguen convenients per al millor funcionament de l'Agència.

c) Informar sobre qualsevol assumpte que, en l'àmbit de les competències de l'Agència, li sol·licite el Govern Valencià o el president de l'Agència.

d) Informar sobre els programes d'actuació, inversió o finançament.

e) Totes les altres que s'hi conferisquen de conformitat amb la legislació vigent i la resta de disposicions posteriors.

3. La composició del Consell Assessor es determinarà reglamentàriament. ****[5]****

4. Els vocals seran nomenats per un període de quatre anys pel conseller competent en matèria energètica sobre la proposta de les institucions o sectors amb representació.

5. El Consell Assessor es reunirà com a mínim una vegada a l'any.

6. El Consell Assessor podrà constituir al seu si comissions de treball de composició variable segons les necessitats d'assessorament de cada moment.

 

 

CAPÍTOL III. Del règim económic i de personal

 

**Article 9. Recursos económics de l'Agència Valenciana de l'Energia**

L'Agència Valenciana de l'Energia disposarà dels recursos económics següents per al compliment dels seus fins:

a) Les dotacions corresponents dels pressupostos de la Generalitat Valenciana. 

b) Els ingressos ordinaris i extraordinaris generats per l'exercici de les seues activitats, i també els procedents d'empreses o entitats col·laboradores que, en atenció als coneixements, l'experiència i el prestigi reconegut contribuïsquen als fins que l'Agència té atribuïts.

c) Els productes i les rendes del seu patrimoni.

d) Els crèdits, préstecs, emprèstits i altres operacions que puga concertar.

e) Les subvencions, les herències, els llegats, les donacions i qualsevol altra aportació voluntària de les entitats o els organismes públics i privats i dels particulars.

f) Els altres ingressos de dret públic o privat que siga autoritzada de percebre o que puga correspondre-li de conformitat amb la normativa vigent.

g) Qualsevol altre recurs que se li puga atribuir.

 

**Article 10. Patrimoni**

1. El patrimoni de l'Agència Valenciana de l'Energia estarà integrat pels béns i drets que hi adscriga o hi cedisca la Generalitat Valenciana o qualsevol altra administració pública, i també els que adquirisca per qualsevol títol.

2. L'Agència tindrà autonomia per a la gestió del seu patrimoni i s'haurà d'ajustar a l'ordenament jurídic privat en matèria d'adquisicions patrimonials.

 

**Article 11. Règim pressupostari**

1. El règim pressupostari, economicofinancer, de comptabilitat, d'intervenció i de control financer aplicable a l'Agència Valenciana de l'Energia serà el que estableix per a aquest tipus d'entitats la Llei d'Hisenda Pública de la Generalitat Valenciana.

2. L'avantprojecte de pressupost, una vegada aprovat pel Comité de Direcció, es trametrà a la Conselleria competent per a l'elevació posterior a la Conselleria d'Economia, Hisenda i Ocupació, als efectes que s'integre en el pressupost de la Generalitat Valenciana.

 

**Article 12. Personal de l'Agència Valenciana de l'Energia**

El personal propi de l'Agència es regirà per les normes de dret laboral i, si és el cas, de dret civil que li siguen d'aplicació, amb l'excepció del personal funcionari de carrera de les administracions públiques, que es regirà per la legislació de funció pública que els resulte d'aplicació.

 

 

DISPOSICIÓ ADDICIONAL

 

1. El personal que preste serveis en órgans de l'administració o entitats de la Generalitat Valenciana les funcions dels quals passen a ser exercides per l'Agència, s'hi integrarà conservant la totalitat dels drets que hi tinga reconeguts, inclosa l'antiguitat. 

2. La vinculació que puga tenir amb la funció pública de la Generalitat Valenciana el personal a què fa referència el paràgraf anterior no resultarà alterada per la seua incorporació a l'Agència, i el personal esmentat es mantindrà en la mateixa situació administrativa en la qual es trobava en el moment de la seua adscripció.

3. El mateix règim s'aplicarà al personal de la Generalitat Valenciana que obtinga destinació a l'Agència, a través dels sistemes de provisió establerts en la legislació de la funció pública.

 

 

DISPOSICIONS TRANSITÒRIES

 

**Primera**

Les funcions previstes en l'article 3 d'aquesta llei sobre gestió i execució de les polítiques energètiques de la Comunitat Valenciana seran desenvolupades per l'Agència Valenciana de l'Energia de manera gradual i d'acord amb la dotació pressupostària necessària que garantisca el compliment d'aquesta llei. 

 

**Segunda**

Mentre no es produïsca el desplegament reglamentari del que disposa la present llei, continuarà vigent en alló que no s'opose al que esta preveu el Decret 9/2002, de 15 de gener, pel qual s'aprova el Reglament de Funcionament de l'Agència Valenciana de l'Energia. ****[6]****

 

 

DISPOSICIONS FINALS

 

**Primera. Posada en funcionament**

L'efectiva posada en funcionament de l'Agència Valenciana de l'Energia estarà condicionada a l'aprovació per part del Govern Valencià del seu reglament, que serà aprovat en el termini de tres mesos des de l'entrada en vigor de la present llei.

 

**Segona. Subrogació en béns, drets i obligacions**

A partir de l'entrada en vigor d'aquesta llei, l'Agència se subrogarà en tots els béns, drets i obligacions que la Generalitat Valenciana i, en especial, l'Institut de la Petita i Mitjana Indústria de la Generalitat Valenciana (IMPIVA) tinga reconeguts per a l'exercici de les funcions que passen a ser exercides per l'Agència.

 

**Tercera. Entrada en vigor**

Aquesta llei vigirà el dia de la publicació en el Diari Oficial de la Generalitat Valenciana.

 

Per tant, ordene que tots els ciutadans, tribunals, autoritats i poders públics als quals pertoque, observen i facen complir aquesta Llei.

 

 

València, 26 de novembre de 2001

 

 

El president de la Generalitat Valenciana,

EDUARDO ZAPLANA HERNÁNDEZ-SORO

 

 

---

****[1]****L'article 24 de la [**Llei 1/2013, de 21 de maig**](http://www.docv.gva.es/index.php?id=26&sig=005043/2013&tl=%5B2013/5379%5D&url_lista=%26TEXTO_LIBRE%3D%255B2013/5379%255D%26CHK_TEXTO_LIBRE%3D1%26tipo_search%3Dlegislacion%26num_tipo%3D6), de la Generalitat, de Mesures de Reestructuració i Racionalització del Sector Públic Empresarial i Fundacional de la Generalitat (DOGV núm. 7030 de 23.05.2013) Ref. Base de dades 005043/2013, suprimix el l'Agència Valenciana de l'Energia de conformitat amb el que hi ha previst en el Decret llei 7/2012. El [**Decret Llei 7/2012, de 19 d'octubre**](http://www.docv.gva.es/index.php?id=26&sig=009545/2012&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret-Llei%26SOLO_NUMERO_DISPOSICION%3D7%26ANYO_DISPOSICION%3D2012), del Consell, de Mesures de Reestructuració i Racionalització del Sector Públic Empresarial i Fundacional de la Generalitat (DOGV núm. 6886 de 22.10.2012) Ref. Base Dades 009545/2012, suprimix el l'Agència Valenciana de l'Energia en els termes i terminis previstos en la seua disposició transitória primera.

****[2]****La disposició derogatória única.2.e) de la [**Llei 1/2013, de 21 de maig**](http://www.docv.gva.es/index.php?id=26&sig=005043/2013&tl=%5B2013/5379%5D&url_lista=%26TEXTO_LIBRE%3D%255B2013/5379%255D%26CHK_TEXTO_LIBRE%3D1%26tipo_search%3Dlegislacion%26num_tipo%3D6), deroga expressament aquesta Llei, en els termes que preveu la disposició derogatória del Decret Llei 7/2012. El [**Decret Llei 7/2012, de 19 d'octubre**](http://www.docv.gva.es/index.php?id=26&sig=009545/2012&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret-Llei%26SOLO_NUMERO_DISPOSICION%3D7%26ANYO_DISPOSICION%3D2012), deroga expressament, en els termes de la disposició transitória primera del mateix i amb efectes des de l'entrada en vigor dels decrets de desenvolupament i els decrets d'estructura, organització i funcionament previstos en les disposicions finals reemplaçaments i sexta, esta Llei 8/2001, de 26 de novembre, de la Generalitat, de Creació de l'Agència Valenciana de l'Energia. El Reglament d'Organització i Funcionament de l’Institut Valencià de Competitivitat Empresarial (IVACE) va ser aprovat pel [**Decret 4/2013, de 4 de gener**](http://www.docv.gva.es/index.php?id=26&sig=000102/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D4%26ANYO_DISPOSICION%3D2013), del Consell, pel qual s'aprova el Reglament d'Organització i Funcionament de l'Institut Valencià de Competitivitat Empresarial (IVACE) (DOGV núm. 6937 de 07.01.2013) Ref. Base de dades 000102/2013.

****[3]****Redacció que fa l’article 83 de la [**Llei 9/2011, de 26 de desembre**](http://www.docv.gva.es/index.php?id=26&sig=012938/2011&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DLlei%26SOLO_NUMERO_DISPOSICION%3D9%26ANYO_DISPOSICION%3D2011), de Mesures Fiscals, de Gestió Administrativa i Financera i d’Organització de la Generalitat (DOGV núm. 6680, de 28.12.2011) Ref. Base de dades 012938/2011.

****[4]****Redacció que fa l’article 84 de la [**Llei 9/2011, de 26 de desembre**](http://www.docv.gva.es/index.php?id=26&sig=012938/2011&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DLlei%26SOLO_NUMERO_DISPOSICION%3D9%26ANYO_DISPOSICION%3D2011).

****[5]****Redacció que fa l’article 85 de la [**Llei 9/2011, de 26 de desembre**](http://www.docv.gva.es/index.php?id=26&sig=012938/2011&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DLlei%26SOLO_NUMERO_DISPOSICION%3D9%26ANYO_DISPOSICION%3D2011).

****[6]****Afegida per l’article 86 de la [**Llei 9/2011, de 26 de desembre**](http://www.docv.gva.es/index.php?id=26&sig=012938/2011&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DLlei%26SOLO_NUMERO_DISPOSICION%3D9%26ANYO_DISPOSICION%3D2011)


Còpia Permalink ELI